KIRJALLINEN KYSYMYS E-2806/99 esittäjä(t): Salvador Garriga Polledo (PPE-DE) komissiolle. Ministeriön asema innovaatiosta ja teknologiasta vastaaville virastoille.



Virallinen lehti nro 374 E , 28/12/2000 s. 0017 - 0018



KIRJALLINEN KYSYMYS E-2806/99 esittäjä(t): Salvador Garriga Polledo (PPE-DE) komissiolle (18. tammikuuta 2000) Aihe: Ministeriön asema innovaatiosta ja teknologiasta vastaaville virastoille Euroopan unionin eräänä suurena haasteena on yhdistää unionin kehitys ja teknologinen innovaatio. Yhdistäminen on välttämätöntä, kun otetaan huomioon maailman valtakeskittymien kuten Yhdysvaltojen, Japanin ja Kaakkois-Aasian teknologinen edistyminen. Julkinen mielipide ja erityisesti yrittäjät on saatava entistä tietoisemmiksi siitä, että innovaatio ja teknologia ovat kaikkein vaativimpia asioita, joita teollisuudesta ja tutkimuksesta vastaavat kansalliset ja alueelliset viranomaiset joutuvat hoitamaan. Katsooko komissio, että sen pitäisi kannustaa Euroopan unionin jäsenvaltioita nostamaan ministeriöiden asemaan eräitä innovaatiosta ja teknologiasta vastaavia virastoja, jotta julkisesti ja virallisesti korostettaisiin niiden tärkeää tehtävää kaikkien jäsenvaltioiden hallinnossa? Erkki Liikasen komission puolesta antama vastaus (21. helmikuuta 2000) Komissio on samaa mieltä siitä, että innovaatioihin on kiinnitettävä aiempaa enemmän huomiota kansallisella ja aluetasolla harjoitettavassa politiikassa. Koska yritysten innovointikyky on kilpailukyvyn kehittämisen ensimmäinen edellytys talouselämältään kehittyneissä maissa, innovaatiotoiminnan edistäminen on valtioiden vaativa tehtävä. Innovaatioprosessin monimutkaisuuden vuoksi innovaatiostrategioita ja -politiikkaa käsitellään usein eri ministeriöissä, joiden tavoitteet saattavat olla keskenään ristiriitaisia. Siksi on tarpeen tukea vuoropuhelua ja koordinoida politiikan aloja, jotka ovat riippuvaisia tästä vuoropuhelusta. Komissio käynnisti innovaatiopolitiikkaa koskevan periaatekeskustelun antamalla vihreän kirjan innovaatiosta(1) ja jatkoi sitä innovaatioita koskevalla toimintasuunnitelmalla(2). Asiaa koskevassa keskustelussa on suositeltu, että jäsenvaltiot sovittavat tehokkaasti yhteen eri politiikan aloihin kuuluvat toimenpiteet, jotta niillä voidaan vauhdittaa innovaatioita yhtenäisesti yhteisön alueella. Asia kuuluu tietenkin ensisijaisesti jäsenvaltioiden toimivaltaan. Innovaatioiden alalla on kuitenkin toivottavaa tunnistaa ja edistää hyviä toimintatapoja. Komissio aikoo edistää aloitteiden suunnittelua ja toteuttamista luomalla innovaatioiden alalle yhteisen viitekehyksen. Sen avulla jäsenvaltiot voivat vaihtaa ja ottaa käyttöön parhaita toimintatapoja, jotka koskevat mm. innovaatiohakuisen yrityspolitiikan koordinointikeinoja jäsenvaltion sisällä. Komissio on aloittanut tätä varten innovaatiotoiminnan ja -politiikan esikuva-analyysit yhteisössä. Innovaatioista keskustellaan myös Nordwijkissa (Alankomaissa) 10. maaliskuuta 2000 pidettävässä teollisuusministerien epävirallisessa kokouksessa. Komissio toivoo, että keskusteluilla on merkittävä vaikutus Lissabonissa 23. ja 24. maaliskuuta pidettävään Eurooppa-neuvoston kokoukseen. (1) KOM(95) 688 lopullinen. (2) KOM(96) 589 lopullinen.